
A Berédi Márga Formáció késő eocén kicsi és nagy bentosz foraminifera faunájának paleoökologiai vizsgálata

Kolozsvár és Kisbács települések határán, az új panellakások építésének köszönhetően, sikerült megmintázni egy rétegsort amely a késő eocén-kora oligocén korú Berédi Márga Formáció része. Az általam vizsgált szelvény 125 cm vastag, amelyből 10 mintát gyüjtőttem és ezek a formáció felső-eocén priaboniai rétegeiből származnak. Az iszapolási maradékban kis és nagy foraminifera vázak, bryozoák, kagylósrákok, csigák vázelemei mellett csillám és kvarc szemcsék domináltak.
A mintákban talált nagy bentosz foraminiferák mindegyike a Nummulites genusba tartozik. Ezeket az ekvatoriális metszetük mentén feltárva sikerült a jó megtartású egyedeken biometriai méréseket végezni és az eredményeket statisztikailag összesíteni. A kis és nagy bentosz foraminiferákat fajszintig meghatároztam. A fajok és nemzetségek ökológiai adatai segítségével következtettem az egykori környezet sótartalmára és a tengeri környezet egyéb jellemzőire.



